**J e g y z ő k ö n y**

Készült Budapest Főváros XX. kerület Pesterzsébet Önkormányzat Képviselő-testülete *2022. február 10-én 14 órakor* (Budapest, XX., Kossuth Lajos tér 1., I. em. 63-64.) megtartott rendkívüli ***nyílt*** üléséről.

Jelen vannak: Szabados Ákos polgármester, Kovács Eszter alpolgármester, Nemes László alpolgármester, Buc-Horváth Gabriella, Csaszny Márton, Ettvel Zoltán Jenő, Fekete Katalin, Juhák Tamás István, Juhász Lajosné, Komoróczy László, Mach Péter, Nagy Lászlóné, Somodi Klára, Szőnyi Attila, Tantosné Rostagni Katalin képviselők.

Távol vannak: Bánó Miklós, Nemesné Németh Judit, Szabó-Kellner Katalin képviselők.

Tanácskozási joggal jelen vannak: dr. Demjanovich Orsolya jegyző, Kócziánné dr. Pohl Mónika aljegyző, a főépítész, valamint a Polgármesteri Hivatal osztályvezetői, osztályvezető-helyettesei.

Szabados Ákos: Köszönti a megjelenteket, megállapítja, hogy 15 képviselő van jelen az ülésteremben, Bánó Miklós, Nemesné Németh Judit, Szabó-Kellner Katalin, képviselők távolmaradásukat előre jelezték. Az ülés határozatképes.

Szavazásra teszi fel a rendkívüli képviselő-testületi ülés napirendi pontjainak elfogadását.

Megállapítja, hogy a jelenlévő 14 képviselő 14 igen 0 nem 0 tartózkodással elfogadja azt.

*(Nemes László alpolgármester nem tartózkodik az ülésteremben.)*

**029/2022. (II. 10.) Ök. sz. határozat**

a Képviselő-testület

I. a 2022. február 10-ei ülésén az alábbi napirendi pontokat tárgyalja:

1. Javaslat Budapest Főváros XX. kerület Pesterzsébet Önkormányzata adósságot keletkeztető ügyleteiből eredő fizetési kötelezettségeinek megállapítására

2. Javaslat Budapest Főváros XX. kerület Pesterzsébet Önkormányzat 2022. évi költségvetési rendeletének jóváhagyására

3. Javaslat a 16. sz. Országgyűlési Egyéni Választókerületi Választási Bizottság három tagjának és legalább két póttagjának megválasztására

4./ Hozzájárulás Pesterzsébet Önkormányzatának Humán Szolgáltatások Intézménye intézményvezetője vezetői megbízásának megszüntetéséhez, valamint javaslat Pesterzsébet Önkormányzatának Humán Szolgáltatások Intézménye intézményvezetői feladatainak ellátására vonatkozó pályázat kiírására

Felelős: Szabados Ákos polgármester

Határidő: azonnal

*(Nemes László alpolgármester úr 1410-kor megérkezik az ülésterembe.)*

***1. napirendi pont:*** Javaslat Budapest Főváros XX. kerület Pesterzsébet Önkormányzata adósságot keletkeztető ügyleteiből eredő fizetési kötelezettségeinek megállapítására

Előadó: Szabados Ákos polgármester

Szabados Ákos: Megnyitja a napirendi pontot. Kéri a bizottságok véleményét.

Juhász Lajosné: A Jogi, Igazgatási és Közbiztonsági Bizottság az előterjesztésben szereplő határozati javaslat elfogadását támogatja.

Juhák Tamás István: Közlekedési tanácsnokként támogatja az előterjesztésben szereplő határozati javaslat elfogadását.

Mach Péter: A Környezetvédelmi és Városfejlesztési Bizottság kéri az előterjesztésben szereplő határozati javaslat elfogadását.

Ettvel Zoltán: Városvédelmi tanácsnokként kéri az előterjesztésben szereplő határozati javaslat elfogadását.

Csaszny Márton: A Gazdasági Bizottság támogatja az előterjesztésben szereplő határozati javaslat elfogadását.

Nagy Lászlóné: A Szociális Bizottság támogatja az előterjesztésben szereplő határozati javaslat elfogadását.

Komoróczy László: Civil tanácsnokként kéri az előterjesztésben szereplő határozati javaslat elfogadását. Tájékoztatja a jelenlévőket, hogy a Pénzügyi Bizottság ülésén Bánó Miklós elnök úr nem tudott részt venni, így Ő mondja el, hogy támogatják a „Javaslat Budapest Főváros XX. kerület Pesterzsébet Önkormányzata adósságot keletkeztető ügyleteiből eredő fizetési kötelezettségeinek megállapítására” című előterjesztésben szereplő határozati javaslat elfogadását.

Fekete Katalin: Az Oktatási, Kulturális, Ifjúsági és Informatikai Bizottság az előterjesztésben szereplő határozati javaslat elfogadását támogatja.

Somodi Klára: A Sportbizottság kéri az előterjesztésben szereplő határozati javaslat elfogadását.

Mach Péter: Az Egészségügyi Bizottság az előterjesztésben szereplő határozati javaslat elfogadását támogatja.

Szőnyi Attila: Településfejlesztési tanácsnokként kéri az előterjesztésben szereplő határozati javaslat elfogadását.

Szabados Ákos: Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 15 képviselő 15 igen 0 nem 0 tartózkodással elfogadja azt.

**030/2022. (II. 10.) Ök. sz. határozat**

a Képviselő-testület

a saját bevételei összegét, valamint az adósságot keletkeztető ügyleteiből eredő fizetési kötelezettségeinek három évre várható összegét az 1. számú melléklet szerinti táblázatban foglaltak szerint állapítja meg.

Határidő: azonnal

Felelős: Szabados Ákos polgármester

*(Az 1. sz. táblázat a jegyzőkönyv mellékletét képezi.)*

***2. napirendi pont:*** Javaslat Budapest Főváros XX. kerület Pesterzsébet Önkormányzat 2022. évi költségvetési rendeletének jóváhagyására

Előadó: Szabados Ákos polgármester

Szabados Ákos: Megnyitja a napirendi pontot. Elmondható erről a költségvetésről, - különös tekintettel az elmúlt időszakra, - hogy alapos előkészítés és egyeztetés előzte meg, hiszen az önkormányzati pártok és frakciók több körben is tárgyalták. A Pénzügyi Osztály széleskörű tájékoztatást adott a 2022. évi költségvetésről. Az előzetes egyeztetések során felmerült igények szinte teljes egészében beépítésre kerülhettek a költségvetési rendeletbe. Elmondja, hogy a 2022. évi költségvetés főösszege az eddigiekhez képest a legmagasabb összeg, 16.160.774.376,- Ft. Ez 3.588.595.114,- Ft összeggel több a 2021. évi előirányzat összegénél. A járványhelyzet csúcsán sem volt veszélyben és nem rendült meg a költségvetési helyzete az önkormányzatnak. Ez köszönhető a képviselő-testület együttműködő közreműködésének, valamint a szoros gazdálkodási ellenőrzésnek. Külön köszöni dr. Demjanovich Orsolya jegyző asszony, a Pénzügyi Osztály, valamint valamennyi társosztály munkáját, akik kellő körültekintéssel és spórolással kezelték az önkormányzat költségvetését.

A fent említett költségvetési főösszeg azért ilyen magas, mert az iparűzési adóból való részesedés – késedelmi pótlékkal és bírsággal együttesen – 876.479.000,- Ft összeggel emelkedett. Ezen kívül Pesterzsébet Önkormányzata értékesítette a Pöltenberg iskolát, 407 M Ft összegért. Az önkormányzati ingatlanfelújításra, út- és járdafelújításra 2021-ben 911.220.081,- Ft összeg érkezett az önkormányzat számlájára. Megemlíti, hogy ezen összeg a Magyar utca – Kende Kanuth utca – Lajtha László utca – Szent Imre herceg utca felújítására is alkalmas lehet. Tervezetten felújítandó még a Kossuth Lajos utca 49. sz. alatti ingatlan. Az önkormányzati orvosi rendelők felújítására 2021-ben 250.000.000,- Ft összeg érkezett, amely szintén a 2022. évi pénzügyi forrásösszegeket bővíti. Ezt összeget a Vörösmarty, Virág Benedek, valamint még a Bácska téri rendelők felújítására fordítják majd. Az önkormányzati étkeztetésekkel kapcsolatos támogatási összeg szintén nőtt. A belterületi földutak felújítására 45.820.964,- Ft összeg, + további 59.344.870,- Ft összeg áll rendelkezésre, amiből a Szent Imre herceg utca felújítása valósulhat meg.

A kiadási oldalon megtervezték a minimálbér és a garantált bérminimum emelkedést, valamint a 2022. évi országgyűlési választások és népszámlálás összegeit. A dologi kiadásoknál nem elhanyagolható emelkedés tapasztalható. Itt a beszerzések és szolgáltatások árainak folyamatos emelkedése indokolja ezt. Tájékoztatja a jelenlévőket arról, hogy ebben az évben lehetősége nyílt az önkormányzatnak a likvid pénzösszegek lekötésére. A számlavető bankkal (Raiffeisen) folytatott egyeztetésekkel az elmúlt időszakban sikerült lekötni több, mint hárommilliárd forintot. 2021 december végén, illetve 2022 január elején nyílt jogszabályi lehetősége az önkormányzatnak a pénzösszegek lekötésére.

Az önkormányzat jelenlegi költségvetési helyzete stabil, 2022 áprilisában érkezik az iparűzési adó első jelentősebb összege és azt követően az eddig felemlített, de a költségvetésbe mégsem tervezett dolgokat is újragondolhatják majd. Reméli, hogy tovább bővíthetik a felújítások és beruházások lehetőségeit. Megjegyzi akkor is maradéktalanul elégedett lesz, ha a betervezett feladatokat, – amit a költségvetés elfogadását követően megkezdenek – végrehajtják ebben az évben.

Reméli, hogy nem lesz olyan váratlan esemény, amely ronthat az önkormányzat jelenlegi pénzügyi pozícióján. Bizakodással tekint erre az évre, szerinte sikeres, valamint a kerületi lakosok számára jelentős változásokat eredményező gazdasági év lesz.

Ehhez kéri a képviselő-testület támogató együttműködését és azt a fajta hozzáállást, amit a költségvetés előkészítése során tanúsítottak. A képviselők véleményének és javaslatainak figyelembevételével sikerült egy olyan anyagot készíteni, amely remélhetőleg elfogadásra kerülhet. A bevételek változásával kapcsolatos, a bizottsági üléseken megfogalmazott és összegzett javaslatokat ismerteti Lehoczki Péterné a Pénzügyi- és Számviteli osztályvezető asszony. A legjelentősebb pénzügyi változás a már említett gyerekétkeztetés és üzemeltetés támogatási mértékének emelése, amely eléri 200 M Ft összeget.

Lehoczki Péterné: Az előterjesztéssel kapcsolatban szóbeli kiegészítést nem tesz.

Szabados Ákos: Kéri a bizottságok véleményét.

Juhász Lajosné: A Jogi, Igazgatási és Közbiztonsági Bizottság a módosítások elfogadásával egyidejűleg támogatja az előterjesztésben szereplő rendelet-tervezet elfogadását. Kéri továbbá a 2022. január hónapban folytatott gazdálkodásról szóló beszámolót tudomásulvételét.

Juhák Tamás István: Közlekedési tanácsnokként az előterjesztésben szereplő rendelet-tervezet elfogadását támogatja.

Mach Péter: A Környezetvédelmi és Városfejlesztési Bizottság támogatja a 2022 január hónapban folytatott gazdálkodásról szóló beszámoló tudomásulvételét, valamint kéri az előterjesztésben szereplő Budapest Főváros XX. kerület Pesterzsébet Önkormányzat 2022. évi költségvetési rendeletének jóváhagyását a következő módosításokkal. A civil szervezetek támogatási összege a tervezetthez képest változik. A kerületi kutyafuttatók és játszóterek területén a napelemes lámpatestek elhelyezésére és a Baba parkba sporteszközök kihelyezésére 2-2 M Ft összeget csoportosítsanak át a költségvetési rendeletben az általános tartalék terhére.

Csaszny Márton: A Gazdasági Bizottság támogatja az előterjesztésben szereplő rendelet-tervezet elfogadását osztályvezető asszony által összegzett módosításokkal, valamint kéri a 2022. január hónapban folytatott gazdálkodásról szóló beszámolót tudomásulvételét.

Mach Péter: Az Egészségügyi Bizottság kéri a 2022. január hónapban folytatott gazdálkodásról szóló beszámoló tudomásulvételét, valamint az előterjesztésben szereplő Budapest Főváros XX. kerület Pesterzsébet Önkormányzat 2022. évi költségvetési rendeletének jóváhagyását támogatja. Az Egészségügyi Bizottságnak saját szövegezésű javaslata volt a Civil és az egyházi támogatási összegekkel kapcsolatban.

Nagy Lászlóné: A Szociális Bizottság kéri, hogy fogadják el a 2022. évi január hónapban folytatott gazdálkodásról szóló beszámolót, valamint Budapest Főváros XX. kerület Pesterzsébet Önkormányzat 2022. évi költségvetési rendeletének jóváhagyását azzal a kiegészítéssel, hogy az „Erzsébet pótlék” összegének emelését a költségvetés későbbi módosításakor rendelkezésre álló lehetőségek alapján próbálják biztosítani. Az egyházakra és civil szervezetekre vonatkozó pénzügyi összegekre vonatkozó módosítás elfogadását is támogatják.

Komoróczy László: Civil tanácsnokként az előterjesztésben szereplő rendelet-tervezet elfogadását támogatja. A Pénzügyi Bizottság a következő döntéseket hozta a jelenlegi napirend kapcsán: „A Pénzügyi Bizottság elfogadásra javasolja a Képviselő-testületnek a 2022. január hónapban folytatott gazdálkodásáról szóló beszámolót. Az Egyházi jogi személyeknek, egyházaknak felosztandó soron szereplő összeg a helyi egyházak, illetve gyülekezetek számára nyitva lévő pályázati alapot képezzen, amire ők pályázhatnak, hasonlóan a Civil Szervezeteknek nyújtott pályázati kiíráshoz.

Javasolja, hogy a Civil Szervezetek és az Egyházak részére felosztandó összeg 10-10 millió forint legyen.

Mach Péter képviselő úr javaslata alapján a költségvetés „Általános tartalék” sora terhére 2 millió forintot különítsenek el napelemes lámpatestek kihelyezésére és az uszoda melletti Baba-parkba fitnesz eszközök, valamint 2 kiskapu kihelyezésére szintén 2 millió forintot különítsenek el az Általános tartalék terhére.

Az Egyházaknak is pályázati kiírással nyújtsanak pénzügyi támogatást és hasonlóan a Civil Szervezetek támogatásához a Jogi, Igazgatási és Közbiztonsági Bizottság előterjeszti az anyagot a Képviselő-testületnek döntéshozatal céljából.

A Pénzügyi Bizottság elfogadásra javasolja Budapest Főváros XX. kerület Pesterzsébet Önkormányzat 2022. évi költségvetési rendeletének jóváhagyását.

Fekete Katalin: Az Oktatási, Kulturális, Ifjúsági és Informatikai Bizottság a 2022. január hónapban folytatott gazdálkodásáról szóló beszámoló elfogadását javasolja. Kérik az előterjesztésben szereplő Budapest Főváros XX. kerület Pesterzsébet Önkormányzat 2022. évi költségvetési rendeletének jóváhagyását az elhangzott módosítási javaslatokkal egyidejűleg. Megjegyzi, hogy az „Erzsébet pótlék” összegéről szóló javaslatot nagyon is támogatják.

Ettvel Zoltán: Városvédelmi tanácsnokként az előterjesztésben szereplő rendelet tervezet elfogadását támogatja. Kéri, hogy támogassák annak elfogadását, hogy az egyházaknak, valamint a civil szervezeteknek 10-10 M Ft összegű pályázati alapot biztosítsanak.

Somodi Klára: A Sportbizottság a 2022. január hónapban folytatott gazdálkodásáról szóló beszámoló elfogadását javasolja. Kérik az előterjesztésben szereplő Budapest Főváros XX. kerület Pesterzsébet Önkormányzat 2022. évi költségvetési rendeletének jóváhagyását a civil és egyházi szervezetek támogatására vonatkozó módosító javaslattal egyidejűleg.

Szőnyi Attila: Településfejlesztési tanácsnokként kéri az előterjesztésben szereplő 2022. január hónapban folytatott gazdálkodásáról szóló beszámoló elfogadását. A költségvetés K512 sorának 1. pontjában lévő Egyházi jogi személyek, Egyházaknak felosztandó soron szereplő összeg a helyi egyházak, illetve gyülekezetek számára nyitva lévő pályázati alapot képezzen, amire ők pályázhatnak, hasonlóan a Civil Szervezeteknek nyújtott pályázati kiíráshoz. Javasolja, hogy a Civil Szervezetek és az Egyházak felosztandó összeg soraiba 10-10 millió forint kerüljön.

Annak érdekében, hogy a pályázati kiírást teljesen azonos módon folytassák le, a Jogi, Igazgatási és Közbiztonsági Bizottság írja ki azokat a Civil szervezetek, és ezentúl az Egyházak esetében is, és mindkét pályázatot a tanácsnok terjessze képviselő-testület elé döntés céljából.

Úgy gondolja, hogy az önkormányzatnak nem feladata az egyházak általános támogatása, az viszont igen, hogy a kerület lakosságát érintő, alulról szerveződő közösségi tevékenységeket és azon szervezeteket, akik ezeket a segítő szervezeteket, és a csoportokat segítik, támogassák. Ez független magától a szervezeti formától. A kerületben működő gyülekezeteknek van olyan tevékenysége, ami támogatandó, ugyanakkor az egyházak összességében való támogatása és az, hogy ezt a támogatást saját maguk tulajdonképpen saját költségvetésükön belül – kis túlzással, nyilván jogilag nem, de a gyakorlatban igen – dönthessék el, hogy mire fordítják szerinte nem jó. Kiemeli, hogy még így is többletjogokat szereznek a gyülekezetek, hiszen a nem közvetlenül egyházi irányítás alatt álló alapítványok, amelyek kapcsolódnak a gyülekezetekhez a civil pályázaton is indulhatnak. Megjegyzi, hogy ez egyébként nagyon helyes. Ezen a másik pályázaton továbbra is csak az egyházak és gyülekezeteik tudnak indulni.

Juhász Lajosné: A módosításokkal kapcsolatban szeretne javaslatot tenni arra, a Civil Szervezetek és az Egyházak felosztandó összegeinek soraiba 15-15 millió forintot biztosítsanak. Felkéri Szabados Ákos polgármester urat, hogy erről a támogatási összegről külön is szavazzon a képviselő-testület! Lakossági bejelentésre hivatkozással kéri, hogy a Juta-dombon is biztosítsa az önkormányzat a napelemes lámpatestek elhelyezését. Fenntartják a közalkalmazottak számára az „Erzsébeti pótlékkal” kapcsolatos javaslatukat.

A Jogi, Igazgatási és Közbiztonsági Bizottság javaslata szerint az egyházak is pályázatot nyújtsanak be a támogatási összegek elnyeréséhez.

Nemes László: Szóvá teszi, hogy nem kapott kiegészítő anyagot a 2022. évi költségvetési rendeletmódosításokról.

Szabados Ákos: Felkéri Lehoczki Péterné Pénzügyi- és Számviteli osztályvezető asszonyt, hogy másoljanak az előzetes bizottsági módosításokat összefoglaló táblázatról a képviselőknek egy példányt.

Nemes László: Bár nyomtatott példányt nem kapott, de telefonos tájékoztatást kapott a módosításokról. Egyébként a kiosztásra kerülő, - nagy részben bizottsági - javaslatokkal egyetért. A nappali melegedő üzemeltetése, a KERAK támogatása minden évben szerepel és nagyon helyesen ismételten feltüntetik. A módosítások tartalmával egyetért, csak formailag jegyezte meg, hogy jó, ha minden képviselő látja azt.

Kovács Eszter: Módosító javaslata alapján az Aranyfű Gyógyszertár 2021 évben meghatározott támogatási összegét fogadják el 2022. évre. Az ott felszabaduló egymillió forintot a nappali melegedőnek adják át. Összesen így kétmillió forintot kapjanak.

Szőnyi Attila: Frakciószünetet kér a szavazás előtt.

Mach Péter: A képviselői kerettel kapcsolatban apró módosító javaslata van, mely szerint 18 fő képviselő van felsorolva. A polgármester úr tud érdemi érvet felsorolni amiatt, hogy a saját keretén kívül kapjon még egymillió forintot, akkor maradjon, de ha nem, akkor… tizenhétmillióra csökkentsék!

Szabados Ákos: Érti Mach Péter képviselő javaslatát. Megjegyzi, hogy Ő még az egymillió forint összegű keretét is felajánlja, amivel egyébként rendelkezik. A tizennyolcból is vegyék le! Még be is fizet, ha van rá lehetőség és azt megszavazza a képviselő-testület. A polgármester és alpolgármesterek vannak adott esetben olyan helyzetben, amikor nincs elegendő lehetőség arra, hogy bizottságot, vagy a képviselő-testületet várják a döntéssel, így egy-egy kisebb dologgal, kisebb segítségnyújtással… Ezek nem titkos döntések, bárki megtekintheti. Esetleg minden év végén készíthetnek egy olyan anyagot, hogy lássák ki mire költötte el ezt az összeget.

Nemes László: Az alpolgármesteri reprezentációs keret kb. arra elegendő, hogy a betérő vendégeket kávéval és üdítővel ellássa. Senki ne akarjon ennél komolyabb összeget ebből elkölteni.

Volt egy olyan terv, amely szerint minden egyes választó körzetben lehessen biztosítani egymillió forintot arra, amit a helyiek jónak látnak. A kéréseket a választókörzet képviselője rangsorolja és képviseli. Szeretné, ha politikai gesztusként értékelnék a képviselők azt, hogy ez nem 12 körzetről szól, hanem minden képviselő élhet javaslatokkal.

Szőnyi Attila: Megkérdezi, hogy az egyéb kiadások esetében a személygépjármű milyen cserét jelent? Felvetődött-e, hogy a klímastratégiában megfogalmazott ajánlásnak megfelelően elektromos autók beszerzéséről döntsenek?

Szabados Ákos: A Skoda Superb gépjárművet egy új, többfunkciós kisebb üzemeltetési költséget igénylő gépjárműre cserélik le. Felmerült az elektromos autó beszerzése, viszont ennek bekerülési költsége nagyon magas, így nem gondoltak arra, hogy ezt ebben az évben elindítják. Cserélni egyszerre lenne érdemes valamennyi autót, de legalábbis azokat, amelyeknek nagy futási teljesítménye és életkora van. Tájékoztatja a jelenlévőket arról, hogy az önkormányzat járműparkjában 2 éves a legújabb gépjármű, van 5-6 éves, valamint 10 éves is. A rendőrségen, valamint a rendvédelmi osztályon lassan matuzsálem korban lévő autók vannak. (Legmagasabb futóteljesítményű autók.) Elektromosra kellene cserélni. Megjegyzi, képviselő-testületi döntést igényel, hogy milyen flottában, milyen típusú és méretű autót szerezzen be az önkormányzat.

Elmondja, hogy elsőként a határozatról döntenek, majd azt követően teszi fel szavazásra a 2022. évi költségvetéssel kapcsolatos módosító javaslatokat. Ebből úgy látja igény van arra, hogy külön szavazzanak a civil szervezetek és egyházak támogatásáról szóló összeg emeléséről, valamint a pénzösszeg pályázati formában történő felosztásáról. Javaslat volt még továbbá, hogy csökkentsék 1.250.000,- Ft összegre az Aranyfű támogatását.

Szabados Ákos: Három perc helyben frakciószünetet rendel el.

*F r a k c i ó s z ü n e t*

Szabados Ákos: Szavazásra teszi fel az előterjesztésben szereplő, a 2022. január hónapban folytatott gazdálkodásról szóló beszámoló tudomásulvételének elfogadását.

Megállapítja, hogy a jelenlévő 15 képviselő 15 igen 0 nem 0 tartózkodással elfogadja azt.

**031/2022. (II. 10.) Ök. sz. határozat**

a Képviselő-testület

a 2022. január hónapban folytatott gazdálkodásról szóló beszámolót tudomásul veszi.

Határidő: azonnal

Felelős: Szabados Ákos polgármester

Kovács Eszter: Megemlíti még a Juta-domb világítását biztosító lámpák kiépítésével kapcsolatos javaslat elfogadását.

Szabados Ákos: Úgy gondolja, hogy Mach Péter képviselő által javasolt kétmillió forint összegű pénzügyi keretet megemelik még ötszázezer forint összeggel a napelemes lámpatestek kihelyezésére. A 2022. évi önkormányzati költségvetési rendelet elfogadására vonatkozóan elsőként szavazzanak Kovács Eszter alpolgármester asszony javaslatáról, mely alapján az Aranyfű patika támogatási összegéből egymillió forintot csoportosítanak át a KERAK támogatására.

Megállapítja, hogy a jelenlévő 15 képviselő 15 igen 0 nem 0 tartózkodással elfogadja azt.

Szavazásra teszi fel annak elfogadását, hogy az egyházi jogi személyeknek, egyházaknak felosztandó soron szereplő összeg a helyi egyházak, illetve gyülekezetek számára nyitva lévő pályázati alapot képezzenek, amire ők pályázhatnak, hasonlóan a Civil Szervezeteknek nyújtott pályázati kiíráshoz.

Megállapítja, hogy a jelenlévő 15 képviselő 13 igen 1 nem 1 tartózkodással elfogadja azt.

Szavazásra teszi fel módosító javaslatként annak elfogadását, hogy a Civil Szervezeteknek és az Egyházaknak felosztandó pályázati pénzösszegre 15 -15 millió forintot biztosítsanak.

Megállapítja, hogy a jelenlévő 15 képviselő 4 igen 0 nem 11 tartózkodással elutasítja azt.

Szavazásra teszi fel annak elfogadását, hogy a Civil Szervezeteknek és az Egyházaknak felosztandó pályázati pénzösszegre 10 -10 millió forintot biztosítsanak.

Megállapítja, hogy a jelenlévő 15 képviselő 15 igen 0 nem 0 tartózkodással elfogadja azt.

Felkéri dr. Demjanovich Orsolya jegyző asszonyt, hogy Budapest Főváros XX. Kerület Pesterzsébet Önkormányzat 2022. évi költségvetéséről szóló rendelet-tervezet jóváhagyását név szerinti szavazással bonyolítsa le.

dr. Demjanovich Orsolya: A név szerinti szavazást lebonyolítja.

"Igen" szavazatok:

Szabados Ákos polgármester, Kovács Eszter alpolgármester, Nemes László alpolgármester, Buc-Horváth Gabriella, Csaszny Márton, Ettvel Zoltán Jenő, Fekete Katalin, Juhák Tamás István, Juhász Lajosné, Komoróczy László, Mach Péter, Nagy Lászlóné, Somodi Klára, Szőnyi Attila, Tantosné Rostagni Katalin képviselők.

"Nem" szavazat:

---------

Szabados Ákos: Megállapítja a név szerinti szavazás eredményét, amely szerint a jelenlévő 15 képviselő 15 igen szavazattal 0 nem szavazattal elfogadta Budapest Főváros XX. Kerület Pesterzsébet Önkormányzat Képviselő-testületének 4/2022. (II.14.) önkormányzati rendeletét az Önkormányzat 2022. évi költségvetéséről

**Az önkormányzat**

**megalkotja 4/2022. (II.14.) önkormányzati rendeletét az önkormányzat 2022. évi költségvetéséről**

***3. napirendi pont:*** Javaslat a 16. sz. Országgyűlési Egyéni Választókerületi Választási Bizottság három tagjának és legalább két póttagjának megválasztására

Előadó: dr. Demjanovich Orsolya jegyző

Szabados Ákos: Megnyitja a napirendi pontot. Kéri a Jogi, Igazgatási és Közbiztonsági Bizottság véleményét.

Juhász Lajosné: A Jogi, Igazgatási és Közbiztonsági Bizottság a 2022. évi általános országgyűlési választások alkalmával a 16. sz. Országgyűlési Egyéni Választókerületi Választási Bizottság három tagjának Balásházi Bálint, Csinos Erika, és dr. Hildenbrand Katalin megválasztását kéri, továbbá póttagoknak Bogdán Máriuszt és Erdődi Istvánt.

dr. Demjanovich Orsolya: Az előterjesztéssel kapcsolatban szóbeli kiegészítést csak annyit tesz, hogy jogszabályi határidőn belül kötelezettségük előterjeszteni a Tisztelt Képviselő-testület felé az Országgyűlési Egyéni Választókerületi Választási Bizottság három tagjának és két póttagjának megválasztásáról szóló napirendet. Ennek megfelelően készítették el az anyagot.

Nemes László: Teoretikus a kérdése. Mi történne akkor, ha a Képviselő-testület nem fogadná el a határozati javaslatot?

dr. Demjanovich Orsolya: Akkor jogszabálysértő „nem” döntés születne, mert az OEVB tagjait meg kell választaniuk!

Szabados Ákos: Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 15 képviselő 15 igen 0 nem 0 tartózkodással elfogadja azt.

**032/2022. (II. 10.) Ök. sz. határozat**

a Képviselő-testület

1. A 2022. évi általános országgyűlési választások alkalmával a 16. sz. Országgyűlési Egyéni Választókerületi Választási Bizottság három tagjává az alábbi személyeket választja meg:

1) Balásházi Bálint,

2) Csinos Erika,

3) dr. Hildenbrand Katalin

1. A 2022. évi általános országgyűlési választások alkalmával a 16. számú Országgyűlési Egyéni Választókerületi Választási Bizottság póttagjává az alábbi személyeket választja meg:

1) Bogdán Máriusz,

2) Erdődi István

1. Utasítja a jegyzőt a szükséges intézkedések megtételére.

Határidő: azonnal

Felelős: dr. Demjanovich Orsolya jegyző

***4. napirendi pont:*** Hozzájárulás Pesterzsébet Önkormányzatának Humán Szolgáltatások Intézménye intézményvezetője vezetői megbízásának megszüntetéséhez, valamint javaslat Pesterzsébet Önkormányzatának Humán Szolgáltatások Intézménye intézményvezetői feladatainak ellátására vonatkozó pályázat kiírására

Előadó: Szabados Ákos polgármester

Szabados Ákos: Megnyitja a napirendi pontot. Kéri a bizottságok véleményét.

Nagy Lászlóné: A Szociális Bizottság tudomásul veszi Pesterzsébet Önkormányzatának Humán Szolgáltatások Intézménye intézményvezetője vezetői megbízásának megszüntetését, valamint támogatja a vonatkozó pályázat kiírására az előterjesztésben szereplő határozati javaslat elfogadását. Pesterzsébet Önkormányzatának Humán Szolgáltatások Intézménye intézményvezetői (magasabb vezető) feladatainak ellátására beérkező pályázatok elbírálására a Kjt. 20/A.§ (6) bekezdése szerinti szakértői bizottságot hoz létre, az Egészségügyi Bizottság elnökét Szabó-Kellner Katalint, a Szociális Bizottság elnökét Nagy László Simonnét, az Oktatási Kulturális Ifjúsági és Informatikai Bizottság elnökét Fekete Katalint, a Jogi, Igazgatási és Közbiztonsági Bizottság elnökét Juhász Lajosnét, valamint egy főt a hivatal részéről delegál a szakértői bizottságba.

Mach Péter: Az Egészségügyi Bizottság határozata megegyező az elhangzott javaslattal.

Fekete Katalin: Az Oktatási, Kulturális, Ifjúsági és Informatikai Bizottság szintén kéri a Szociális Bizottság határozati javaslatának elfogadását.

Szabados Ákos: Szavazásra teszi fel az előterjesztésben szereplő határozati javaslat elfogadását azzal a kiegészítéssel, hogy Pesterzsébet Önkormányzatának Humán Szolgáltatások Intézménye intézményvezetői (magasabb vezető) feladatainak ellátására beérkező pályázatok elbírálására a Kjt. 20/A.§ (6) bekezdése szerinti szakértői bizottság tagjai Szabó-Kellner Katalin, Nagy László Simonné, Fekete Katalin, Juhász Lajosné, valamint egy fő a hivatal részéről.

Megállapítja, hogy a jelenlévő 15 képviselő 15 igen 0 nem 0 tartózkodással elfogadja azt.

**033/2022. (II.10.) Ök. sz. határozat**

a Képviselő-testület

1. hozzájárul Nagy Judit Katalin Pesterzsébet Önkormányzatának Humán Szolgáltatások Intézménye (1205 Budapest XX., Jókai Mór utca 74-76.) intézményvezetője vezetői megbízásának 2022. március 31. napjával lemondással történő megszüntetéséhez;
2. Pesterzsébet Önkormányzatának Humán Szolgáltatások Intézménye (1205 Budapest XX., Jókai Mór utca 74-76.) intézményvezetői (magasabb vezetői) feladatainak ellátására a pályázatot az előterjesztés melléklete szerinti tartalommal kiírja;
3. felkéri a jegyzőt, hogy a melléklet szerinti pályázat közzétételéről a hatályos jogszabályoknak megfelelően gondoskodjon,
4. Pesterzsébet Önkormányzatának Humán Szolgáltatások Intézménye intézményvezetői (magasabb vezető) feladatainak ellátására beérkező pályázatok elbírálására

a) jegyző vagy képviselője

b) szociális szakmai érdek-képviseleti szövetség képviselője

c) Szabó-Kellner Katalin EB elnök

d) Nagy László Simonné SZB elnök

e) Fekete Katalin OKIIB elnök

f) Juhász Lajosné JIKB elnök

g) Hivatal részéről egy fő, tagokkal

a Kjt. 20/A.§ (6) bekezdése szerinti szakértői bizottságot hozza létre;

1. felkéri a polgármestert a szükséges egyéb intézkedések megtételére.

Határidő: 1., 2., 4., 5. pontok tekintetében adott

3. pont tekintetében 2022. február 14.

Felelős: 1, 2, 4. 5. pont tekintetében Szabados Ákos polgármester,

3. pont tekintetében Dr. Demjanovich Orsolya jegyző

*(A pályázati kiírás a jegyzőkönyv mellékletét képezi.)*

K. m. f.

**Szabados Ákos**  **dr. Demjanovich Orsolya**

polgármester jegyző